tartuNLP/wikipedia-smugri-20251201 huggingface dataset:
Dionysos Films

Dionysos Films on vuonna 2008 perustettu suomalainen elokuva- ja televisiotuotantoyhtiö. Yhtiö syntyi sen irtautuessa Filmiteollisuus-konsernista itsenäiseksi elokuva- ja TV-tuotantoyhtiöksi.
Yhtiön tunnetuimpia tuotantoja ovat "21 tapaa pilata avioliitto" -elokuva sekä televisiosarjat "Klikkaa mua," "Ex-onnelliset" ja "Karppi".
Jääpallon Elitserien-kausi 2017–2018

Ruotsin jääpallon Elitserien pelattiin kaudella 2017-2018 neljäntoista joukkueen kaksinkertaisena sarjana. Kahdeksan parasta joukkuetta selviytyivät pudotuspeleihin ja sijoille 11-14 sijoittuneet joukkueet joutuivat karsimaan sarjapaikastaan. 
Paluumuuttajia Venäjän liigasta olivat Ilari Moisala Uljanovskin Volgasta Broberg/Söderhamniin, Christoffer Fagerström SKA-Neftjanik Habarovskista Hammarby IF:ään, Ilja Gratšov Irkutskin Baikal-Energijasta myös Hammarby IF:ään, Erik Säfström SKA-Neftjanikista Sandvikens AIK:hon. Lisäksi Venäjältä siirtyi Murmanin Anton Voronšihin Kalixin riveihin. Norjan maajoukkuemies Nikolai Rustad Jensen siirtyi Stabaekista Villa Lidköpingiin. Suomesta siirtyivät Tuomas Liukkonen Mikkelin Kamppareista Kalix Bandyyn ja Jimi Heinonen Botniasta IK Siriukseen.
Sarjataulukko.
Kahdeksan parasta pudotuspeleihin, sarjan viimeinen eli Tillberga Västerås putosi Allsvenskaniin ja Frillesås BK bousi Allsvenskanin voittajana Tillbergan tilalle Elitserieniin. Toiseksi ja kolmanneksi viimeinen eli IFK Motala ja Kalix BF joutuivat karsintasarjaan Allsvenskanin toiseksi ja kolmanneksi parhaan kanssa.
Pudotuspelit.
Loppuottelu.
Uppsalan Studenternas Idrottsplanilla pelatussa loppuottelussa pelasivat edellisvuoden mestarijoukkueessa Edsbynissä veljekset Tuomas ja Tommi Määttä. Edsbyns IF otti 1-0 - johdon kokeneen Jonas Edlingin maalilla heti 4. peliminuutilla. Seuraavat maalit merkittiin Martin Fridin, Tuomas Määtän ja Mattias Larssonin nimiin lopunumeroiden ollessa 4-0. Edsbyn siis uusi mestaruutensa, joka oli nyt 11.
Karsinnat.
Karsinnat pelattiin neljän joukkueen sarjana. Karsinnoissa pelasivat Elitserienin toiseksi ja kolmanneksi viimeinen ja Allsvenskanin toiseksi ja kolmanneksi paras joukkue. Kaksi parasta joukkuetta selviytyivät seuraavaksi kaudeksi Elitserieniin.
IFK Motala säilytti Elitserien-paikkansa, mutta Kalix BF putosi Allsvenskaniin ja Falu BS nousi sen tilalle Elitserieniin.
Mammu Kaario

Mammu Kaario (alkup. Marja-Liisa Linden) (s. 1963 Pori) on suomalainen varatuomari ja MBA, joka toimii hallitusammattilaisena usean yrityksen hallituksessa. Tätä aiemmin hän työskenteli sijoitusyhtiö Partneran toimitusjohtajana (2016–2017), Korona Investin sijoitusjohtajana (2011–2016), Unicus Ltd:ssä partnerina (useissa sijoitusneuvonnan tehtävissä 2004–2010) ja Conventumissa sijoituspankkiirina (15 vuotta).
Vuonna 2017 hän toimi Partneran toimitusjohtajuuden ohella muun muassa Ponssen, Aspon, CapManin, Robitin ja Suomen Hoivatilojen hallituksissa. Talouselämä-lehti luonnehti häntä tuolloin Suomen pörssikuningattareksi ja arvioi hänet maan talouselämän 27. merkittävimmäksi päättäjänaiseksi. Vuoden 2018 alussa hän toimi hallitusammattilaisena. Vuodesta 2024 hän on kuulunut myös Ässien hallitukseen.
Yleinen kansankokous (Jemen)

 
Yleinen kansankokous (arabiaksi: المؤتمر الشعبي العام ‎; "Al-Mo'tamar Ash-Sha'abiy Al-'Aam") on jemeniläinen puolue. Vuoden 2003 parlamenttivaaleissa se oli diktatuuri Jemenin suurin puolue. Vaaleja ei ole järjestetty sen jälkeen. Puolueen puheenjohtajana on 7. tammikuuta 2018 lähtien toiminut Sadek Amin Abu Raas. 
Historia.
Jemenin arabitasavallan presidentti Ali Abdullah Saleh perusti puolueen vuonna 1982 kootakseen kannattajansa puolueen avulla yhteen. Puolue yhdisti eri tavoin ajattelevia ihmisiä eri varallisuusluokista ja eri alueilta. Saleh toimi puolueen puheenjohtajana ja johtajana sekä Jemenin presidenttinä vuosikymmeniä.
Kommunistisen Jemenin kansantasavallan ja Jemenin arabitasavallan vuoden 1990 yhdistymisen jälkeen Yleisen kansankokouksen välit Jemenin sosialistiseen puolueeseen huonontuivat vuodesta 1991 lähtien, kun sosialistisen puolueen kansanedustajia salamurhattiin. Ensimmäiset yhdistymisen jälkeiset parlamenttivaalit pidettiin vuonna 1993. Yleinen kansankokous oli suurin puolue. Se muodosti hallituksen konservatiivisen Islahin kanssa.
Vuoden 2003 parlamenttivaaleissa Yleinen kansankokous oli suurin puolue. Se sai 238 kansanedustajaa 301-paikkaiseen parlamenttiin.
Vuonna 2012 Saleh luopui presidentin virasta valtansa väärinkäyttöä vastustavien mielenosoitusten vuoksi, mutta jatkoi puolueen puheenjohtajana. Puheenjohtaja Saleh liittoutui hänen yksinvaltaisuuttaan aiemmin vastustaneiden Jumalan puolustajiin (hutheihin) kuuluvien kapinallisten kanssa Jemenin sisällissodassa.
Joulukuussa 2017 Saleh sanoi olevansa valmis neuvottelemaan Saudi-Arabian liittouman kanssa. Littouma on pommittanut Jemeniä yli puolitoista vuotta estänyt saarrolla avustuskuljetukset miljoonille ihmisille. Saleh sanoi tukevansa syrjäytetyn presidentti Hadin hallintoa. Ilmoituksen jälkeen kapinalliset syyttivät Salehia juonittelusta ja pääkaupunki Sanaassa syntyi taisteluja kapinallisten ja keskushallituksen sotilaiden välille. 4. joulukuuta 2017 Salehin kimppuun hyökättiin Sanaan ulkopuolella ampumalla hänen autoaan tuliaseilla ja singolla. Saleh kuoli huthikapinallisten tarkka-ampujan ampumana.
Uudeksi puheenjohtajaksi valittiin 7. tammikuuta 2018 maatalousministerinä aiemmin toiminut varapuheenjohtaja Sadek Amin Abu Raas.
Nzinga (kuningatar)

Nzinga (myös Jinga tai Nzingha) oli Ndongon ja Matamban kuningatar nykyisen Angolan alueella. Hän johti vastarintaa tuolloin alueella valtaansa levittäneitä portugalilaisia vastaan.
Elämäkerta.
Nzinga syntyi vuoden 1582 paikkeilla ja hänen isänsä Kiluanji oli mbundujen Ndongon ja Matamban kuningaskuntien hallitsija Malanjen ylängöllä nykyisen Angolan alueella. Kiluanji menetti kruununsa avioliiton ulkopuolella syntyneelle pojalleen Mbandille. Mbandi karkotti Nzingan, joka olisi saattanut muodostaa uhan hänen vallalleen.
Mbandi tuli toisiin ajatuksiin Portugalin alettua levittää valtaansa Malanjen ylängöllä. Hän kutsui siskonsa takaisin maanpaosta ja vuonna 1622 Nzinga lähti Luandaan neuvottelemaan portugalilaisten kanssa. Hänen onnistuikin saada portugalilaiset tunnustamaan Ndongon kuningaskunnan itsenäisyys ja vastavuoroisesti Ndongo vapautti aikaisemmin vangeiksi otetut portugalilaiset, sekä takasi kuningaskunnan tukevan alueen kaupankulkua. Nzinga kääntyi poliittisista syistä myös kristinuskoon, ottaen nimen Dona Anna de Sousa tai Souza.
Nzingan portugalilaisten kanssa solmima sopimus raukesi myöhemmin ja hänen veljestään ei ollut vastusta portugalilaisille. Tällöin Nzinga muodosti oman armeijansa imbangaloista ja alkoi järjestää hyökkäyksiä portugalilaisia vastaan. Hän liittoutui myös portugalilaisten vihollisen Alankomaiden kanssa. Alankomaiden sotaretkeä Angolassa johti Alankomaiden Länsi-Intian kauppakomppanian Pernambucon kuvernööri Johan Maurits Nassau-Siegen. Alankomalaiset valtasivat Luandan vuonna 1641 ja uhkasivat näin Portugalin orjakauppaa. Portugalilaiset tekivät vastaiskun Rio de Janeirosta ja kaupunki vallattiin takaisin vuonna 1648. Alankomaalaisten tappio oli suuri takaisku Nzingalle. Hän vältti jonkin aikaa suoraa toimintaa Portugalia vastaan, mutta häiritsi silti orjien vientiä Luandaan. Orjakaupan jatkumista haluavat portugalilaiset suostuivat rauhaan vuonna 1656. Heille annettiin kauppaan liittyneitä myönnytyksiä ja Nzinga kuoli 17. joulukuuta 1663.
Aino Stolt-Järvinen

Aino Vilhelmiina Stolt-Järvinen (o.s. Aina Vilhelmina Stolt, vsta 1920 Aino Stolt-Järvinen; s. ) oli suomalainen, yli 50 vuotta kenkäkauppa-alalla toiminut nainen, joka työskenteli menestyksellisesti Tampereen Jalkinekauppa Oy:n toimitusjohtajana.
Hänelle myönnettiin kauppaneuvoksen arvonimi tammikuussa 1963. Hänet valittiin myös Vuoden naiseksi (1964).
Lapsena villiksi luonnehdittu Aina syntyi Helsingissä 1892 kuusilapsisen perheen nuorimpana lapsena. Ainan ollessa 13-vuotias hänen vanhempansa lähettivät tytön Pietarissa suomalaisia tuotteita siirtomaatavaraliikkeeseen myyneen kauppias-enon luo oppimaan myyjättäreksi. Hän aloitti vuonna 1905 juoksutyttönä. Aina oppi venäjän kielen sujuvasti ja kaupanteon taidon. Hän palasi Helsinkiin neljän vuoden kuluttua (1909), kun Pietarin ilmasto ja astma vaivasivat häntä.
"(Artikkeli on keskeneräinen)"
Margaretha Sarlin-Wikström

Anna Edit Margaretha Sarlin-Wikström (8. toukokuuta 1934 Helsinki – 14. toukokuuta 2025 Helsinki) oli suomalainen juristi, joka menestyksellisesti johti ja kasvatti Vantaan Kaivokselassa toimivaa Sarlin-osakeyhtiötä monipuolisemmaksi kansainväliseksi vientiyritykseksi toimiessaan yhtiön hallituksen johdossa (varapj/pj) vuosina 1980–2000. 
Hän syntyi suomalaiseen teollisuusyrittäjien sukuun. Hänen isoisänsä oli insinööri, kansanedustaja ja vuorineuvos Emil Sarlin (1875–1956) ja hänen isänsä oli diplomi-insinööri, vuorineuvos Erik Sarlin (1906–1975). 
Joulukuussa 1990 Margaretha Sarlin-Wikströmille myönnettiin kauppaneuvoksen arvonimi.
Dance You Off

Dance You Off on ruotsalaisen laulajan Benjamin Ingrosson esittämä kappale, jolla hän edusti Ruotsia vuoden 2018 Eurovision laulukilpailussa. 
Kappale sijoittui loppukilpailussa 7. sijalle, ja sai yhteensä 274 pistettä. Se sai eri maiden raadeilta huomattavasti enemmän pisteitä kuin puhelinäänestyksessä. Raatiäänestyksessä pisteitä kertyi 253, ja puhelinäänestyksessä vain 21.
I Won’t Break

I Won’t Break on venäläisen laulajan Julija Samoilovan esittämä kappale, jolla hän edusti Venäjää vuoden 2018 Eurovision laulukilpailussa.
29. tammikuuta 2018 vahvistettiin, että Samoilova edustaa Venäjä vuoden 2018 Eurovision laulukilpailussa. Alun perin hänen piti edustaa Venäjää jo vuoden 2017 kilpailussa, mutta Venäjä vetäytyi kilpailusta. Samoilovan kappale ”I Won’t Break” julkaistiin 11. maaliskuuta 2018.
Kappale kilpaili Euroviisujen toisessa semifinaalissa, jossa se sijoittui viidenneksitoista ja täten karsiutui finaalista.
Renault RE30

Renault RE30 on Formula 1 -auto, jolla Renault-talli kilpaili kausilla –. Autolla kilpailivat Alain Prost, René Arnoux ja Eddie Cheever.
Akira Miyoshi

Akira Miyoshi (; 1933 – 4. lokakuuta 2013 Tokio, Japani) oli japanilainen säveltäjä. Hän aloitti pianonsoiton ja sävellyksen opiskelun kolmevuotiaana ja sai myös viulunsoiton opetusta Kozaburo Hirailta. Vuonna 1951 hän pääsi Tokion yliopistoon ranskalaista kirjallisuutta opiskelemaan. Hän voitti eri palkintoja jo 1950-luvulla; näiden joukossa oli Japanin musiikkikilpailun ensimmäinen palkinto sonaatista (1953). Vuosina 1955–1957 hän opiskeli Pariisin konservatoriossa. Hän sai vahvoja vaikutteita Henri Dutilleuxin tuotannosta.
Miyoshin sävellyksiin kuuluu enimmäkseen sinfonisia teoksia, kamarimusiikkia, lauluja ja kuoroteoksia.
Miyoshi kuoli lokakuussa 2013 sydänongelmiin.
Vittorio Giannini

Vittorio Giannini (19. lokakuuta 1903 Philadelphia, Pennsylvania – 28. marraskuuta 1966 New York, New York) oli yhdysvaltalainen säveltäjä. Hän syntyi ammattimuusikoiden perheeseen ja pääsi suorittamaan neljävuotisia opintoja Milanon Verdi-konservatorioon yhdeksän vuoden iässä. Myöhemmin Giannini opiskeli Juilliard Schoolissa pääasiassa Rubin Goldmarkin johdolla. Richard Strauss antoi 1930-luvulla tunnustusta Gianninin oopperoille "Lucedia" ja "The Scarlet Letter".
Myöhemmin Giannini sävelsi muun muassa seitsemän sinfoniaa, toistakymmentä oopperaa ja musiikkia puhallinorkesterille. Etenkin puhallinorkesterille sävelletystä kolmannesta sinfoniasta tuli menestysteos. Gianninin tyyli kehittyi 1960-luvulla aiempaa dissonoivammaksi ja ilmaisultaan syvemmäksi. Hän opetti Juilliard Schoolissa, Manhattan School of Musicissa ja Curtis Institutessa. Oppilaisiin kuuluivat John Corigliano, Nicolas Flagello, David Amram ja Thomas Pasatieri. Giannini oli vuonna 1965 North Carolina School of the Artsin perustajajohtaja.
Giannini kuoli sydänkohtaukseen 63-vuotiaana.
Birger Käcklund

Birger Käcklund (6. toukokuuta 1930 Helsinki – 7. heinäkuuta 1991 Helsinki) oli suomalainen ulkoilureittien tarkastaja ja kunnallispoliitikko. Hän toimi sosialidemokraattien edustajana Helsingin kaupunginvaltuustossa vuosina 1988–1991.
Käcklund työskenteli Helsingin kaupungin ulkoilureittien tarkastajana vuodesta 1988 aina kuolemaansa 1991 saakka. Kesäaikana hänen tehtäviinsä kuului pyöräillä päivittäin Helsingin pyöräteillä ja tarkastaa niiden kunto. Käcklund raportoi Helsingin kaupungin rakennusvirastolle muun muassa pyöräteillä olleista kuopista ja ilkivallan kohteiksi joutuneista opastinviitoista. Talvisin hän oli toimistossa suunnittelemassa pyöräilyreittejä. Ulkoilureittien tarkastajan virka perustettiin keväällä 1988 Käcklundia varten hänen riitaannuttuaan edellisessä tehtävässään Helsingin kiinteistöviraston asuntoasiain sihteerinä. Käcklundin työtoverina ollut sitoutumaton kaupunginvaltuutettu Leena Ilvonen oli tehnyt kaupunginvaltuustolle tasa-arvolain mahdollistaman hyvityskanteen, koska hänen palkkansa oli pienempi kuin Käcklundin. Johtavat virkamiehet päättivät tulehtuneen ilmapiirin vuoksi perustaa tuolloin SDP:n varavaltuutettuna toimineelle Käcklundille oman viran liikuntavirastoon. Se rahoitettiin jättämällä yksi Korkeasaaren eläintarhan vahtimestari palkkaamatta. Ilvosen nostama kanne kävi lopulta läpi kaikki oikeusasteet, ja vuonna 1992 Korkein oikeus kumosi Helsingin raastuvanoikeuden päätöksen hänelle maksettavista korvauksista.
”Zeke”-lempinimellä tunnettu Käcklund oli pyöräillyt työmatkansa Myllypurosta keskustaan jo vuodesta 1969 lähtien. Hän harrasti pyöräilyä myös vapaa-aikoinaan ja kävi Suomen lisäksi pyöräilemässä säännöllisesti Alankomaissa ja Tanskassa. Käcklund polki vuosittain noin 9 000 kilometriä. Kaupunginvaltustossa hän oli innokas pyöräilyn puolestapuhuja. Käcklundia pidettiin kunnalliselämän väriläiskänä, jolla oli syntyperäisen stadilaisen ja duunarin imago. Helsingin kaupunginvaltuustoon hänet valittiin ensimmäistä kertaa vuoden 1988 kunnallisvaaleissa. Aikaisemmin Käcklund oli yhden kauden varavaltuutettuna. Hän oli kuitenkin mukana sosialidemokraattien toiminnassa jo 1960-luvulta saakka. Vuonna 1983 Käcklund toimi aktiivisesti tuolloin ensimmäistä kertaa eduskuntaan valitun Paavo Lipposen tukijoukoissa. Hän oli myös Laajasalon sosialidemokraattisen paikallisyhdistyksen puheenjohtaja. 
Käcklund kuoli sairauskohtaukseen heinäkuussa 1991. Ulkoilureittien tarkastajan virkaa ei enää hänen jälkeensä täytetty. Vuonna 1999 Lapinlahden rannalla Hietaniemen hautausmaan reunaa kiertävä ulkoilutie nimettiin Käcklundin mukaan "Birger Käcklundin raitiksi". Kaupungin nimistötoimikunta ehdotti hänelle omaa tietä Lapinlahteen jo vuonna 1995.
Abelardo Quinteros

Abelardo Quinteros (s. 10. joulukuuta 1923 Valparaiso) on chileläinen säveltäjä, joka tunnetaan dodekafonisesta ja sarjallisesta tuotannostaan. Hän opiskeli sävellystä Santiagossa Pedro H. Allenden (1942–1948) ja Fré Focken (1949–1951) johdolla. Hän pääsi myös opiskelemaan Steinbauer-akatemiaan Wieniin, jossa hän perehtyi sarjallisuuteen Othmar Steinbauerin johdolla ja opiskeli myös laulamista Christal Kernin johdolla.
Juha Seppo

Juha Voitto Seppo (3. helmikuuta 1939 Oulu – 29. tammikuuta 2018 Espoo) oli Helsingin yliopiston Suomen ja Skandinavian kirkkohistorian professori. Saatuaan pappisvihkimyksen Mikkelissä vuonna 1965 Seppo työskenteli aluksi Kymin seurakunnan virallisena apulaisena. Helsingin yliopiston palvelukseen hän siirtyi kirkkohistorian tp. assistentiksi vuonna 1968. Seppo toimi kirkkohistorian assistenttina vuosina 1969–1981, vs. apulaisprofessorina 1982–1986, yleisen kirkkohistorian vs. professorina 1987–1988, kirkkohistorian apulaisprofessorina 1988–1994 sekä Suomen ja Skandinavian kirkkohistorian professorina vuosina 1994–2000, jolloin hän jäi eläkkeelle. Yliopistovuosina valmistui myös Sepon väitöskirja "Uskovien yhteisö vai valtiokirkko" (1983). Akateemisen työnsä ohessa Seppo toimi myös merkittävissä luottamushenkilötehtävissä, joista mainittakoon Kirkko ja valtio -komitean sihteerin tehtävä (1972–1977), Suomen Ekumeenisen Neuvoston kirkko ja valtio -työryhmän jäsenyys (1995–2000) ja Uskonnonvapauskomitean varapuheenjohtajuus 1998–2001.
Teologisen Aikakauskirjan päätoimittajana Seppo toimi vuosina 1991–1995. Vuonna 2016 arkkipiispa Kari Mäkinen luovutti Juha Sepolle Mikael Agricolan ristin.
Viiltäjä (vuoden 1982 elokuva)

Viiltäjä (ital. "Lo Squartatore di New York", engl. "The New York Ripper") on italialainen, ohjaaja Lucio Fulcin ohjaama jännityselokuva vuodelta 1982. Elokuva luetaan yleensä ns. "giallo"-elokuviin. Elokuvan ajatuksena on siirtää kuuluisaan sarjamurhaajaan, Viiltäjä-Jackiin, liittyvä legenda 1980-luvun New Yorkiin.
Juoni.
Fred Williams (Jack Hedley) on kivenkova komisario New Yorkin poliisivoimissa. Williams lähtee jahtaamaan kaupunkia piinaavaa sadistista sarjamurhaajaa. Sarjamurhaajaksi paljastuu naisia syvästi vihaava psykopaatti, joka käyttää Aku Ankka -maista ääntelyä keskustellessaan poliisin edustajien kanssa puhelimitse soittaessaan poliiseille ilkkuakseen uusimmista julmuuksistaan. Murhaaja käyttää työvälineinään kääntöveistä ja partaterää ja kohdistaa sadistisen vihansa lähinnä kauniina pitämiinsä nuorehkoihin naisiin. 
Kohtelu Suomessa.
Valtion elokuvatarkastamo määräsi elokuvalle vuonna 1982 ennakkotarkastuksessa ikärajan KK (Kokonaan Kielletty) eli elokuvaa ei saanut laillisesti Suomessa näyttää eikä levittää. Perusteena elokuvan raaistavuus ja epäsiveellisyys. Vuonna 1985 tarkastamo kuitenkin salli elokuvasta levitettäväksi rankasti leikatun (leikkauksia peräti noin 6 minuuttia) version ja senkin ikärajoituksella K18.
Niilo Oja

Niilo Alfred Oja (1904 Kannus – 28. huhtikuuta 1990 Brisbane Australia) oli australiansuomalainen siirtolainen ja kirjailija. Oja oli kotoisin maanviljelijäperheestä. Hän muutti Australiaan 1927 ja työskenteli lähinnä sokeriruokopelloilla ja kaivoksessa. Hän kirjoitti kertomuksia Finlandia News ja Suomi-julkaisuihin. Hänen teoksensa "Koralliranta ja Spinifex" (1972) on tunnetuimpia australiansuomalaisten julkaisemia kirjoja. Sen lisäksi hän kirjoitti julkaisemattoman tekstin "Laajan maan karikot ja kauneus". Oja sai Australian kansalaisuuden 1946.
Vaikka töitä ei ollut helppo saada, Oja aloitti työt pian Australiaan tultuaan Arvo Pietilän farmilla Silk Oak Creekissä. Jatkosodan syttyessä hän joutui pakkotyöleirille, koska oli vihollismaan kansalainen. Oja palasi Suomeen käymään 39 vuoden kuluttua, vaikka alkujaan oli tarkoitus olla Australiassa vain muutama vuosi.
Oja oppi englannin kohtalaisen helposti, mutta suomi pysyi kuitenkin hänen tärkeimpänä kielenään. Suomalaisen vaimon saaminen ei toteutunut. Vaikeista vuosista hän selviytyi pakenemalla haavemaailmaan ja muistoihin. Hän palasi Suomeen vuonna 1966, mutta lähti pian takaisin Australiaan, koska kokemus Suomesta ei tuntunut hyvältä vaan hän tunsi kotiutuneensa Australiaan. Toisaalta hän kirjoittaa: ”Kun ihminen lähtee kulkemaan, ei ole hyvä missään”.
"Koralliranta ja spinifex " oli alkuaan päiväkirja, jossa Oja kertoo elämästään sotien välisenä aikana, jolloin oli hänen elämänsä aktiivisin vaihe. Muistiinpanot kattavat hänen elämästään 40 vuoden jakson. Ehdotuksen käsikirjoituksen julkaisemisesta teki australiansuomalaista siirtolaisuutta koskevaa aineistoa tutkinut Olavi Koivukangas, joka oli nähnyt sen Ojalla. Kirjoittaminen ajoittuu pääasiassa 1920–1940-luvulle, mutta viimeinen luku on 1960- ja 1970-lukujen vaihteesta. Punta-Saastamoinen sijoittaa hänet ensimmäisen siirtolaissukupolven kirjoittajiin.
Punta-Saastamoisen mukaan teoksessa on realistista tosiasioiden kuvausta, mutta Oja itse liikkuu haaveissaan. Oja pyrkii selventämään elämäänsä itselleen tulkitsemalla sekä menneisyyttä että kirjoitushetken elämää.
Adamaoua (Kamerun)

Adamaoua on Kamerunin maakunta, joka sijaitsee maan keskiosassa. Maakunnan pinta-ala on 63 701 neliökilometriä. Sen asukasluku oli vuoden 2015 arvion mukaan noin 1 201 000. Adamaouan hallinnollinen keskus on Ngaoundéré.
Adamaoua jakautuu viiteen departementtiin: Djérem, Faro et Déo, Mayo Banyo, Mbéré ja Vina.
Joonas Rinta-Kanto

Joonas Rinta-Kanto (s. 25. huhtikuuta 1982 Espoo) on suomalainen sarjakuvapiirtäjä ja kuvittaja. Hänet tunnetaan parhaiten "Fok_It"-sarjakuvasta, joka ilmestyy "Helsingin Sanomien" sarjakuvasivulla kuusi kertaa viikossa. Hän on tehnyt "Fok_It"-sarjakuvaa vuodesta 2009 lähtien. Fok_Itin julkaisu alkoi Helsingin Sanomien "Nyt"-liitteessä vuonna 2011. "Nyt"-liitteen ilmestymisen loputtua vuonna 2023 sarjakuvastrippi siirtyi Helsingin Sanomien sarjakuvasivulle. Rinta-Kanto oli Helsingin sarjakuvafestivaalien festivaalitaiteilija vuonna 2014.
Rinta-Kanto on valmistunut Riihimäen ammattioppilaitoksesta media-assistentiksi vuonna 2008.
Friedrich Pfotenhauer

Friedrich Pfotenhauer (22. huhtikuuta 1859 Altencelle, Hannoverin kuningaskunta – 9. lokakuuta 1939 Chicago, Illinois) oli luterilainen pastori, joka toimi vuosina 1911–1935 luterilaisen Missouri-synodin johtajana eli presidenttinä.
Elämä.
Friedrich Pfotenhauer syntyi 22. huhtikuuta 1859 Altencellessä silloisen Hannoverin kuningaskunnan alueella. Hän lähti siirtolaiseksi Yhdysvaltoihin vuonna 1875. Hän opiskeli sekä Fort Waynen Concordia Collegessa että St. Louisin Concordia Seminaryssa ennen kuin hän sai pappisvihkimyksen Minnesotan Odessassa. Vihkimyksensä jälkeen Pfotenhauer toimi kiertelevänä lähetyssaarnaajana Yhdysvaltain luoteisosissa seitsemän vuoden ajan. 10. lokakuuta 1882 hän avioitui Helene Brauerin kanssa Illinoisin Cretessä. Vuonna 1887 hänet kutsuttiin pastoriksi Minnesotan Lewistoniin. Vuonna 1894 hänet kutsuttiin pastoriksi Minnesotan Hamburgiin, missä hän työskenteli vuoteen 1911 asti.
Vuonna 1891 Pfotenhauer valittiin Missouri-synodin Minnesotan piirin presidentiksi, missä tehtävässä hän toimi vuoteen 1908. 1908 hänet valittiin Missouri-synodin 1. varapresidentiksi, ja 1911 hänestä tuli Missouri-synodin presidentti. Tätä tehtävää hän hoiti vuoteen 1935. Väistyttyään presidentin tehtävästä hän palasi seurakuntatyöhön Pyhän ristin luterilaisen seurakunnan avustavana pastorina Chicagossa, missä hän kuoli 9. lokakuuta 1939.
Heck-reaktio

Heck-reaktio tai Mizoroki–Heck-reaktio on kemiallinen reaktio, jossa alkyylihalidi reagoi alkeenin kanssa muodostaen uuden alkyloidun alkeenin. Reaktiota katalysoivat palladiumyhdisteet ja se kuuluu niin kutsuttuihin kytkentäreaktioihin. Heck-reaktion raportoi Richard F. Heck vuonna 1972 ja se on nimetty hänen mukaansa. Heck-reaktio on hyvin yleisesti käytetty reaktio orgaanisten yhdisteiden, esimerkiksi lääkeaineiden, valmistuksessa.
Historiaa.
Japanilainen kemisti Tsutomu Mizoroki raportoi vuonna 1971 palladiumkloridin katalysoiman kytkentäreaktion jodibentseenin ja styreenin välillä. Tuotteena reaktiossa muodostui stilbeeniä. Vuotta myöhemmin Heck julkaisi omien tutkimustensa tulokset. Heck käytti reaktioissaan katalyyttinä palladiumasetaattia.
Reagenssit ja mekanismi.
Heck-reaktiossa käytetään elektrofiileinä alkyylihalideja tai -triflaateja. Parhaiten reagoivat aryyli-halogenidit ja vinyyliset tai bentsyyliset halogenidit. Alkyylijodidit ovat muita organohalogeeneja reaktiivisempia. Heck-reaktio tapahtuu niin elektronirikkaille kuin -köyhillekin alkeeneille, mutta elektroniköyhät alkeenit ovat reaktiivisimpia. Katalyyttinä käytetään yleisesti palladiumkomplekseja kuten tetrakis(trifenyylifosfiini)palladium(0):a tai tris(dibentsylideeniasetoni)dipalladium(0):a. Myös palladiumin nanohiukkaisa voidaan käyttää. Käytettäessä kiraalisia fosfiinikomplekseja voidaan Heck-reaktio voidaan suorittaa asymmetrisesti käytettäessä kiraalisia fosfiiniligandeja. Heck-reaktiossa tulee käyttää myös emästä esimerkiksi trietyyliamiinia.
Heck-reaktion reaktiomekanismin ensimmäisessä vaiheessa alkyylihalidi reagoi palladiumkompleksin kanssa hapettavalla additiolla, jolloin muodostuu alkyylipalladiumyhdiste ja palladium hapettuu hapetusluvulta 0 hapetusluvulla +II. Seuraavassa vaiheessa alkeeni koordinoituu palladiumiin. Koordinoitumista seuraa insertioreaktio, jossa alkeeni sitoutuu edellisessä vaiheessa muodostuneen organopalladiumyhdisteen alkyyliryhmän ja palladiumin väliin. Tämän jälkeen tapahtuu niin kutsuttu β-hydridin eliminaatio ja tuotteena muodostuva alkeeni irtoaa palladiumkompleksista. Viimeisessä vaiheessa emäs reagoi palladiumkompleksin kanssa pelkistävällä eliminaatiolla ja katalyyttinen sykli alkaa alusta. Alla on esitetty Heck-reaktion katalyyttinen sykli.
Dmytro Jaroš

Dmytro Anatolijovytš Jaroš (; s. 30. syyskuuta 1971) on ukrainalainen poliitikko ja entinen kansallismielisen Oikea sektorin puheenjohtaja.
Jaroš syntyi Dnipropetrovskin alueella Dniproderžynskissä eli nykyisessä Kamjanskessa. Vuosina 1989–1991 hän palveli Neuvostoliiton asevoimissa Valko-Venäjällä sekä Irkutskissa. 1980-luvun lopusta alkaen hän oli mukana Ukrainan kansanliikkeessä sekä muissa kansallismielisissä liikkeisä. Vuonna 1994 hän oli mukana perustamassa Tryzub-järjestöä, Ukrainalaisten nationalistien kongressin puolisotilaallista siipeä, jonka johtoon hän nousi 2000-luvun puolella. Vuonna 2001 hän valmistui Ivan Frankon Drohobytšin pedagogisen yliopiston filologiselta laitokselta.
Vuosina 2013–2014 Jaroš toimi UDAR-puolueen kansanedustajan Valentyn Nalyvaitšenkon avustajana. Jaroš oli ehdolla vuoden 2014 presidentinvaalissa Oikea sektori -puolueen ehdokkaana; hän sai 0,7 prosenttia äänistä. Saman vuoden parlamenttivaaleissa hänet valittiin Ukrainan parlamenttiin Verh’ovna Radaan Dnipropetrovskin alueen 39. vaalipiiristä Oikean sektorin ehdokkaana. Hän ei parlamentissa liittynyt mihinkään parlamenttiryhmään. Hän toimi parlamentin turvallisuus- ja puolustusvaliokunnan varapuheenjohtajana.
Jaroš osallistui Itä-Ukrainan sodan taisteluihin osana Oikean sektorin puolisotilaallisia joukkoja, Ukrainan vapaaehtoisjoukkoja (); hän haavoittui vunna 2015. Saman vuoden joulukuussa hän ilmoitti vetäytyvänsä Oikeasta sektorista.Vuoden 2019 parlamenttivaaleissa hän oli ehdolla Verh’ovna Radaan Svoboda-puolueen listan kolmantena ehdokaana, muttei tullut valituksi.
All These Things That I’ve Done

All These Things That I’ve Done on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen debyyttialbumilta "Hot Fuss" 30. elokuuta 2004. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”All These Things That I’ve Done” ylsi Britannian singlelistalla parhaimmillaan sijalle 18.
Smile Like You Mean It

Smile Like You Mean It on yhdysvaltalaisen rockyhtye The Killersin kappale, joka julkaistiin neljäntenä singlenä yhtyeen debyyttialbumilta "Hot Fuss" 2. toukokuuta 2005. Kappale on yhtyeen jäsenten Brandon Flowersin ja Mark Stoermerin kirjoittama ja sille kuvattiin edellisten singlejen tapaan musiikkivideo.
”Smile Like You Mean It” ylsi Britannian singlelistalla parhaimmillaan sijalle 11.
Bones (The Killersin kappale)

Bones on yhdysvaltalaisen rockyhtye The Killersin kappale, joka julkaistiin toisena singlenä yhtyeen toiselta studioalbumilta "Sam’s Town" 27. marraskuuta 2006. Kappale on yhtyeen jäsenten Brandon Flowersin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Bones” ylsi Britannian singlelistalla parhaimmillaan sijalle 15.
Copperbelt (Sambia)

Copperbeltin maakunta on yksi Sambian kymmenestä maakunnasta. Copperbeltin maakunnan pinta-ala on 31 328 neliökilometriä ja sen asukasluku on 1 972 317 (2010). Maakunta on saanut nimensä sen rikkaista, Sambian ja Kongon demokraattisen tasavallan alueelle leviävistä kupariesiintymistä; Copperbeltin maakunta on Sambian teollinen keskus. Maakunnan merkittävimmät kaupungit ovat Ndola, Kitwe ja Chingola.
Copperbeltin maakunnassa on lukuisia kaivoksia. Lumwanassa sijaitsee Afrikan suurin kuparikaivos.
Maakunta jakautuu kymmeneen piirikuntaan: Chililabombwe, Chingola, Kalulushi, Kitwe, Luanshya, Lufwanyama, Masaiti, Mpongwe, Mufulira ja Ndola.
Read My Mind

Read My Mind on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen toiselta studioalbumilta "Sam’s Town" 13. helmikuuta 2007. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Read My Mind” ylsi Britannian singlelistalla parhaimmillaan sijalle 15.
For Reasons Unknown

For Reasons Unknown on yhdysvaltalaisen rockyhtye The Killersin kappale, joka julkaistiin neljäntenä singlenä yhtyeen toiselta studioalbumilta "Sam’s Town" 25. kesäkuuta 2007. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”For Reasons Unknown” ylsi Britannian singlelistalla parhaimmillaan sijalle 53.
Spaceman (The Killersin kappale)

Spaceman on yhdysvaltalaisen rockyhtye The Killersin kappale, joka julkaistiin toisena singlenä yhtyeen kolmannelta studioalbumilta "Day &amp; Age" 4. marraskuuta 2008. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Spaceman” ylsi Britannian singlelistalla parhaimmillaan sijalle 40.
Puhuri

Puhuri on Kauko Räsäsen pronssiveistos, jonka jalustassa on pronssin lisäksi myös betonia. Teos valmistui jo 1954, mutta paljastettiin vasta 1987 Turun Varissuolla Marjavuoren puistossa. 
Taideteoksessa alaston nainen näyttää juoksevan eteenpäin nurmikkoa pitkin. Veistoksen kiillotetun pronssinen pinta ja kasvot huokuvat ylimaallista ja kertovat aineellista ilmaisua vierastavasta olemuksesta. Puhuri on suomalaisessa mytologiassa kova pohjoisesta tuleva hyytävä tuuli, kylmän ja talven henki, personifioituna sitä pidetään myös Pakkasen isänä.
The World We Live In

The World We Live In on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen kolmannelta studioalbumilta "Day &amp; Age" 18. toukokuuta 2009. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”The World We Live In” ylsi Britannian singlelistalla parhaimmillaan sijalle 82.
A Dustland Fairytale

A Dustland Fairytale on yhdysvaltalaisen rockyhtye The Killersin kappale, joka julkaistiin neljäntenä singlenä yhtyeen kolmannelta studioalbumilta "Day &amp; Age" 9. toukokuuta 2009. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”A Dustland Fairytale” ylsi Britannian singlelistalla parhaimmillaan sijalle 137.
Runaways (The Killersin kappale)

Runaways on yhdysvaltalaisen rockyhtye The Killersin kappale, joka julkaistiin ensimmäisenä singlenä yhtyeen neljänneltä studioalbumilta "Battle Born" 17. heinäkuuta 2012. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Runaways” ylsi Britannian singlelistalla parhaimmillaan sijalle 18.
Sini Pyy

Sini Pyy (s. 5. kesäkuuta 1992 Rovaniemi) on suomalainen vammaisluokissa kilpaileva kelkkahiihtäjä. Hän kilpailee maastohiihdossa ja kaudesta 2016–2017 lähtien ampumahiihdossa.
Pyy aloitti kelkkahiihdon vuonna 2012, kaksi vuotta vammautumisensa jälkeen. Vuonna 2010 hän joutui auto-onnettomuuteen, jonka seurauksena lääkäri vahvisti diagnoosiksi täydellisen selkäydinvamman. Pyy debytoi maailmancupin kisassa Vuokatissa kaudella 2012–2013. Vuonna 2014 Pyy pääsi villillä kortilla mukaan Sotšin paralympialaisiin , joissa hän kilpaili 1 km:n sprintissä sekä 5 km:n matkalla sijoittuen kummassakin lajissa sijalle 22.
Pyy valittiin Suomen Paralympiajoukkueeseen vuoden 2018 Pyeongchangin talviparalympialaisiin. Pyeongchangissa Pyyn lajeina ovat maastohiihdon 1,1 km:n sprintti ja 5 km:n hiihto sekä 6,0 ja 12,5 km:n ampumahiihtomatkat. Pyyn kisojen ensimmäinen matka oli 6,0 kilometrin ampumahiihto, jossa matka katkesi heti kisan alussa. Pyy kaatui hiihtokelkan irrotessa väärin sijoitetuista siteistä ja hän joutui sen takia jättämään kilpailun kesken.
Pyy on osallistunut myös parapyöräilyn MM-kisoihin kesällä 2018 Italian Maniagossa.
Adrienne (Ruotsin prinsessa)

Prinsessa Adrienne, Blekingen herttuatar (Adrienne Josephine Alice Bernadotte; s. 9. maaliskuuta 2018) on Ruotsin prinsessa Madeleinen ja Christopher O’Neillin kolmas lapsi. Hän on kruununperimysjärjestyksessä kymmenentenä.
Kuningas Kaarle XVI Kustaa päätti syksyllä 2019, että prinsessa Adriennella ja hänen sisaruksillaan prinsessa Leonorella ja prinssi Nicolaksella ei ole enää kuninkaalliseen perheeseen kuuluvia oikeuksia, eivätkä he tulevaisuudessa osallistu hovin edustustehtäviin. Heille jo aiemmin myönnetyt herttuattarien ja herttuan tittelit kuitenkin säilyvät.
Elämä.
Syntymä.
Prinsessa Adrienne syntyi 9. maaliskuuta 2018 kello 00.41 Danderydin sairaalassa. Hän painoi 3465 grammaa ja oli 50 cm pitkä. Kello 12 samana päivänä Ruotsin puolustusvoimat ampui Tukholman Skeppsholmenista, Bodenista, Karlskronasta, Göteborgista ja Harnösandista 21 kunnialaukausta. kuningas Kaarle XVI Kustaa ilmoitti prinsessan nimen 12. maaliskuuta herttuakunnan linnassa pidetyssä konseljissa. Adrienne on ensimmäinen kuninkaallinen, jonka herttuakunta Blekinge on ollut. Myöhemmin samana päivänä Tukholman linnankirkossa pidettiin prinsessan kunniaksi Te Deum -kiitosjumalanpalvelus, johon osallistuivat lähinten perheenjäsenten lisäksi Ruotsin eduskunnan edustajat.
Nimi.
Nimellä Adrienne ei ole tiettävästi historiallista merkistystä prinsessa Madeleinen tai Chistopher O'Neillin suvuissa. Prinsessan toinen nimi Josephine annettiin hänen isänisänäitinsä Josephine Cesarion mukaan ja se on myös yksi prinsessa Madeleinen etunimistä. Nimi Alice annettiin hänen äidinäidinäitinsä Alice Sommerlathin mukaan.
Kaste.
Arkkipiispa Antje Jackelén kastoi prinsessan 8. kesäkuuta 2018 Drottningholmin linnankirkossa, jossa hänen isosisaruksensakin oli kastettu. Kastetilaisuudessa avustivat ylihovisaarnaaja Johan Dalman ja kuninkaallisen hoviseurakunnan pastori Michael Bjerkhagen. Prinsessa Adriennen kummeja ovat hänen serkkunsa Anouska d'Abo ja hänen vanhempiensa ystävät Coralie Charriol Paul, Nader Panahpour, Gustav Thott, Charlotte Kreuger Cederlund ja Natalie Werner. Kastetilaisuuden jälkeen Skeppsholmenissa ja Drottningholmin linnan ulkopuolella olevasta laivasta "HMS" Kullenista ammuttiin 21 kunnialaukausta.
Here with Me (The Killersin kappale)

Here with Me on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen neljänneltä studioalbumilta "Battle Born" 16. joulukuuta 2012. Kappale on Brandon Flowersin ja Fran Healyn kirjoittama ja sille kuvattiin edellisten singlejen tapaan musiikkivideo.
”Here with Me” ei yltänyt Britannian singlelistalle.
Equinox

Equinox (joskus tyyliteltynä myös EQUINOX) on bulgarialainen yhtye, joka edusti Bulgariaa vuoden 2018 Eurovision laulukilpailussa kappaleella ”Bones”.
Viisihenkinen bändi koostuu bulgarialaisista laulajista Zhana Bergendorffista, Georgi Simeonovista, ja Vladimir Mihailovista, sekä yhdysvaltalaisista laulajista Johnny Manuelista ja Trey Campbellista. Equinox esiintyi ensimmäisessä semifinaalissa ja pääsi sijoituksellaan finaaliin. Bulgarian sijoitus finaalissa oli lopulta 14. 
Lähteet.
Asia (1789)

Asia (San Jerónimo) oli Espanjan laivaston vuonna 1789 vesille laskettu kaksikantinen 68-tykkinen linjalaiva.
Valmistus.
José Romero y Fernández de Landan suunnitelmiin perustuva alus tilattiin Real Astillerolta Havannasta, missä köli laskettiin 1788. Alus laskettiin vesille 9. joulukuuta 1789 ja otettiin palvelukseen 26. tammikuuta 1790 päällikkönään Félix de Goicoecha. Aluksen aseistus täydennettiin, minkä jälkeen se otettiin aktiivipalvelukseen 13. helmikuuta Havannassa.
Palvelus.
Aluksen miehistö nousi 11. maaliskuuta 1825 kapinaan Mariaaneilla, minkä seurauksena upseerit poistettiin aluksesta. Miehistö purjehti aluksen Meksikoon luovuttaen sen meksikolaisille.
Congreso Mexicano.
Alus saapui 17. kesäkuuta 1825 Acapulcoon. Se luovutettiin Meksikolle, joka liitti sen laivastoonsa nimellä "Congreso Mexicano". Korjausten jälkeen alus lähti Veracruziin kiertäen Hyväntoivonniemen. Se oli Veracruzissa mastottomana majoitusaluksena, kunnes upposi 1830 tai 1832 satama-altaaseen.
Bones (Equinoxin kappale)

Bones on bulgarialaisen yhtyeen Equinoxin esittämä kappale, jolla se edusti Bulgariaa vuoden 2018 Eurovision laulukilpailussa.
Kappale kilpaili Euroviisujen finaalissa Lissabonissa, jossa se sai 166 pistettä ja saavutti sijan 14.
Lähteet.
When We’re Old

When We’re Old on liettualaisen laulajan Ieva Zasimauskaitėn esittämä kappale, jolla hän edusti Liettuaa vuoden 2018 Eurovision laulukilpailussa.
Kappale kilpaili Euroviisujen finaalissa, jossa se sai 181 pistettä ja saavutti sijan 12.
Zanfigué

Zanfigué on maalaiskunta Sikasson alueen Koutialan piirissä Malissa. Sen keskuskylä Bobola-Zangasso sijaitsee 70 kilometriä Koutialasta koilliseen. Kunnassa on 15 200 ja keskuskylässä 3 100 asukasta (vuonna 2009).
Zanfiguén kunta rajoittuu etelässä Koutialan piirin Zébalan, lännessä Gouadji Kaon ja Kounianan, idässä Yorosson piirin Kiffosso I:n ja pohjoisessa Ségoun alueen Sanin piirin Moribalan ja Kassorolan kuntiin. Maisemaa leimaavat tasangot ja laaksot. Pysyviä vesistöjä ei ole. Kasvillisuus on metsäsavannia.
Kuntaan kuuluu 12 kylää. Asukkaat ovat etupäässä miniankoja. Lisäksi on bambaroita, fulbeja ja dogoneja.
Seudun pääelinkeino on maatalous. Tärkeimmät viljelykasvit ovat puuvilla, hirssi, durra, maissi, maapähkinä, riisi ja soija. Kotieläimiä ovat naudat, lampaat, vuohet, aasit, hevoset, siat ja siipikarja.
Zangasso

Zangasso on maalaiskunta ja sen keskuskylä Sikasson alueen Koutialan piirissä Malissa. Se sijaitsee 35 kilometriä Koutialasta lounaaseen. Kunnassa on 19 500 ja keskuskylässä 3 300 asukasta (vuonna 2009).
Zangasson kunta rajoittuu lännessä Koutialan piirin Faguin, pohjoisessa N’Goutjinan, idässä Kapalan ja Sinkolon sekä etelässä Sikasson piirin Kouoron kuntiin. Alue on tasankoa, jonka keskelle muodostuu tulva-altaita. Etelärajalla virtaa Banin sivujoki Banifing. Ilmasto on sudanilaistyyppinen. Kasvillisuus on pensas- ja heinäsavannia.
Kuntaan kuuluu kymmenen kylää. Asukkaat ovat etupäässä miniankoja. Lisäksi on fulbeja, bambaroita, boboja ja dogoneja.
Zangasson kautta kulkee Koutialan ja Sikasson välinen maantie RN11. Seudun pääelinkeino on maatalous. Tärkeimmät viljelykasvit ovat puuvilla, maissi, durra ja hirssi. Kotieläimiä ovat naudat, lampaat, vuohet ja aasit. Lisäksi harjoitetaan käsityöammatteja ja pienimuotoista kaupankäyntiä.
Start/Stop-järjestelmä

Start-stop-järjestelmä on toiminto, joka sammuttaa polttomoottorin ajoneuvon pysähdyttyä esimerkiksi liikennevaloihin. Moottorin sammuttamisen tarkoituksena on vähentää ajoneuvon polttoaineenkulutusta sekä pakokaasupäästöjen määrää. Tekniikkaa on kehitetty 1970-luvulta lähtien. Vuonna 2013 järjestelmien valmistaja Bosch arvioi, että start-stop-järjestelmät saavuttavat 50 prosentin markkinapenetraation uusissa autoissa Euroopassa kyseisenä vuonna.
Ajovalot ja ilmastointilaite pysyvät päällä, kun ajoneuvo on stop-tilassa.
Kaupunkiajossa start/stop-järjestelmällä saavutettava polttoaineenkulutuksen ja hiilidioksidipäästöjen alenema voi olla 10-15 prosenttia. Lukuun vaikuttaa pysähtymisten määrä ja valoihin pysähtymisten kesto. Idaho National Laboratoryn testissä polttoaineenkulutuksen alenema oli 9,6 prosenttia ilmastointilaite päällä ja 15,3 prosenttia kun ilmastointilaite oli pois päältä.
Tavanomainen polttomoottoriauto käy elinkaarensa aikana noin 50 000 sammutus-käynnistyskertaa. Start-stop-järjestelmällä varustettu auto käy elinkaarensa aikana hyvinkin kymmenkertaisen eli 500 000 sammutus-käynnistyskertaa. Teknisesti eniten kuluva osa määrän kasvusta on kampiakselin yksinkertainen laakerointi. Järjestelmä haittaa muuten tyhjentyneen auton akun (käynnistysakku) latautumista ajomatkan aikana.
Hermann Giesler

Hermann Giesler (2. elokuuta 1898 Siegen – 20. tammikuuta 1987 Düsseldorf) oli saksalainen arkkitehti. Hän oli natsi-Saksan johtavia arkkitehteja ja Adolf Hitlerin suosiossa.
Hermann Giesler oli tunnetun natsijohtajan Paul Gieslerin veli. Hän opiskeli Münchenin taideteollisuuskoulussa ja osallistui ensimmäiseen maailmansotaan. Hän työskenteli itsenäisenä arkkitehtina kunnes siirtyi 1933 Sonthofenin piirirakennusmestariksi. Giesler liittyi kansallissosialistisen puolueen jäseneksi vuonna 1931. Hitler järjesti hänelle vuonna 1938 nimityksen professoriksi ja Münchenin kaupungin ylirakennusneuvokseksi. Gieslerin nimi oli mukana natsi-Saksan tärkeimpien taiteilijoiden luettelossa ("gottbegnadeten list"). Gieslerin natsihallinnolle suunnittelemia töitä olivat muun muassa Sonthofenin "Ordensburg"-sotakoulu ja Weimarin Adolf-Hitler-Platz-aukio. Vuonna 1940 Giesler suunnitteli Hitlerin tilauksesta Müncheniin "Die Halle der Partei" -nimisen valtavan, Rooman Pantheonia jäljittelevän puolueen kokousrakennuksen, joka oli tarkoitettu myös Hitlerin tulevaksi hautamausoleumiksi, mutta sitä ei koskaan rakennettu. Giesler johti myös Linzin uudelleenrakentamisen suunnittelua. Hitlerin erityisen mielenkiinnon kohteena olleesta suunnitelmasta ehti toteutua vain muutaman Tonavan ylittäneen sillan laajennus.
Toisen maailmansodan aikana Giesler johti vuosina 1942–1944 Organisation Todtin miehitetyssä Baltiassa toiminutta Einsatzgruppe Russland-Nord -osastoa ja oli vastuussa vankityövoiman käytöstä. Vuosina 1944–1945 hän johti asetehtaan rakentamista Mühldorfiin keskitysleirivankityövoiman avulla. Giesler sai aivan sodan lopussa SA-järjestön "brigadeführerin" arvon. Amerikkalaiset vangitsivat hänet sodan jälkeen ja hänet tuomittiin vuonna 1947 niin sanotussa Mühldorf-oikeudenkäynnissä elinkautiseen vankeuteen. Tuomio lyhennettiin 25 vuoden vankeudeksi vuonna 1948 ja Giesler vapautettiin armahduksella kokonaan vuonna 1952. Hän työskenteli sen jälkeen yksityisenä arkkitehtina Düsseldorfissa.
Anita Rapp

Anita Rapp (s. 24. heinäkuuta 1977 Lillehammer) on norjalainen entinen jalkapalloilija, joka pelasi hyökkääjänä. Hän kuului maajoukkueeseen, joka voitti kultaa vuoden 2000 kesäolympialaisista Sydneystä.
Maja Åström

Maja Åström (s. 14. joulukuuta 1982 Avesta, Ruotsi) on ruotsalainen jalkapallomaalivahti, joka edusti viimeksi Damallsvenskan-sarjassa pelaavaa Tyresö FF-seuraa. Åström on myös edustanut Ruotsin naisten jalkapallomaajoukkuetta vuoden 2001 Algarve Cupissa.
Horvat Kur

Horvat Kur () on antiikin aikaisen ja varhaisbysanttilaisen asutuksen arkeologinen kohde nykyisen Pohjois-Israelin alueella. Se sijaitsee noin 1,6 kilometriä pohjoisluoteeseen varhaisemmasta Kinneretin kaupungin paikasta ja Gennesaretinjärven rannasta. Paikan nimi on nykyaikainen, eikä sen alkuperäistä nimeä tiedetä.
Historia.
Horvat Kurissa on ollut asutusta hellenistisen ja roomalaisen kauden taitteesta ensimmäiseltä vuosisadalta eaa. varhaisbysanttilaiselle kaudelle 600-luvulle jaa. saakka. Tämän jälkeen alkaneella arabikaudella lähistöllä oli vähäisempää asutusta.
Horvat Kurin arkeologiset tutkimukset alkoivat vuonna 2007. Ne liittyivät läheisesti Kinneretin kaivauksiin. Varsinaiset kaivaukset Horvat Kurissa aloitettiin vuonna 2010. Ne on suorittanut kansainvälinen tutkimusryhmä. Kaivauksiin on osallistunut tutkijoita myös muun muassa Helsingin yliopistosta, sekä lukuisia vapaaehtoisia kaivajia, myös Suomesta. Kaivaukset päättyivät vuonna 2016.
Rakennukset ja löydökset.
Asutuksen koko on ollut noin kolme hehtaaria. Paikan merkittävin löytö ovat synagogan rauniot. Synagogassa on ollut viisi rakennusvaihetta, joista varhaisin ajoitetaan noin vuoteen 420 jaa. Se rakennettiin uudelleen maankäristyksen jälkeen 500-luvun lopulla, ja sitä muutettiin vielä noin vuonna 600. Rakennus hylättiin 600-luvun jälkimmäisellä puoliskolla. Synagogan koko oli noin 11 metriä pohjois-eteläsuunnassa ja noin 16,5 metriä itä-länsisuunnassa. Sen länsisivulla oli portiikki. Lattiat oli koristeltu mosaiikeilla. Merkittävin esinelöytö on oletettavasti toorakääröjen lukemisessa käytetty pöytä, joka muistuttaa Magdalasta löydettyä niin kutsuttua Magdalan kiveä. Se on ajoitettu 500-luvulle. Pöytä oli tehty basaltista ja koristeltu kaiverruksilla.
Synagogan lisäksi paikalta on löydetty jäänteitä kotitalousyksiköistä sekä muun muassa sisternejä ja öljynpuristimia. Pienesinelöytöihin lukeutuu muun muassa keramiikkaa, lasia, rahoja ja luita.
Silje Jørgensen

Silje Jørgensen Anzjøn (s. 5. toukokuuta 1977 Kristiansand, Länsi-Agder) on norjalainen entinen jalkapalloilija, joka pelasi keskikenttäpelaajana. Hän kuului maajoukkueeseen, joka voitti kultaa vuoden 2000 kesäolympialaisista Sydneystä. Yhteensä Jørgensen pelasi Norjan naisten jalkapallomaajoukkueessa 43 ottelua, joissa teki kaksi maalia.
Tilta Killinen

Matilda (Tilta) Josefina Killinen, o.s. "Lagus", (3. tammikuuta 1850 Isokyrö – 5. huhtikuuta 1937 Kuopio) oli suomalainen kuurojenkoulun opettaja ja oppikirjantekijä.
Killisen vanhemmat olivat lukkari Claes Wilhelm Lagus ja Gustava Elisabet Berlin. Hän oli vuodesta 1873 naimisissa Kuopion kuuromykkäinkoulun johtajan, valtiopäiväedustaja Kustaa Killisen kanssa. Heidän poikiaan olivat arkkitehti Väinämö Killinen ja ministeri, pääjohtaja Ilmari Killinen. Tytär oli laulajatar Tellervo Killinen (Laurila).
Killinen valmistui Jyväskylän seminaarista 1873. Hän teki opintomatkoja kuurojenkouluihin ulkomaille. Hän toimi opettajana ensin Kokemäen 1. kansakoulussa 1873–1880, sitten Kuopion kuuromykkäinkoulussa vuodesta 1885. Samalla hän toimi laulunopettajana Kuopion suomalaisessa tyttökoulussa vuosina 1880–1915. Hän opetti myös Steniuksen lastenkoulussa. Hän hoiti Kuopion kuuromykkäinkoulun johtajan virkaa useaan otteeseen miehensä sijasta tämän ollessa valtiopäivillä Kuopion kaupungin edustajana tai ulkomailla.
Helmi Karjalainen

Helmi Charlotta Karjalainen (14. kesäkuuta 1879 Leppävirta – 27. lokakuuta 1951 Kuopio) oli kuopiolainen opettaja, yhteiskunnallinen vaikuttaja ja naisasianajaja. Hän pani alkuun Minna Canthin patsashankkeen.
Karjalaisen vanhemmat olivat opettajat Pentti Karjalainen ja Lotti Cantell. Karjalainen valmistui opettajaksi 1901. Hän oli Kansaopetuslaitosten opettajaneuvosto jäsen vuodesta 1918, Suomalaisen naisliiton Kuopion osaston puheenjohtaja vuodesta 1907 kaikkiaan 45 vuotta ja Kuopion kaupungin raittiuslautakunnan puheenjohtaja.
Karjalainen lausui julkisessa puheessaan kerran sellaista, mikä kenraalikuvernööri Nikolai Bobrikovin mukaan oli majesteettirikos. Bobrikov antoi kouluhallitukselle määräyksen antaa Karjalaiselle muistutus. Kirjailija Guss Mattsson antoi siitä hyvästä pakinassaan "Hufvudstadsbladetissa" hänelle nimen Karjalan kirkas helmi (Karelens äkta pärla). Suomen itsenäistyttyä kouluhallitus perui muistutuksen kirjallisesti Karjalaiselle lähettämässään kirjeessä.
Karjalainen toimi opettajana vuodesta 1901 useissa kuopiolaisissa kouluissa. Saatuaan valtakirjan ylemmän kansakoulun opettajaksi 1908 hänestä tuli vakinainen opettaja. Naisasiassa hänelle oli erityisen tärkeä naispappeus. Hän oli Kuopion kaupunginvaltuuston jäsen yli 20 vuotta ja osallistui sosiaaliseen työhön niin sanottuna köyhäinkaitsijana. Hän oli Kuopion kansakoulunopettajien johtokunnassa ensimmäinen nainen, ja 1919–1924 hän oli valtakunnallisen opettajaneuvoston jäsen.
Karjalainen oli Nuorsuomalaisen puolueen, myöhemmin Edistyspuolueen, jäsen, ja hän oli muutamia kertoja kansanedustajaehdokas. Tuulikki Ritvanen luonnehtii häntä "Naisten Ääni" -kirjoituksessaan laillisuustaistelijaksi ja kulttuuriliberaaliksi.
"Naisten Ääni" -lehden kyselyssä 1929 "Mikä teki Teistä naisasianaisen?" Karjalainen kertoi käyneensä ainoana tyttönä poikakansakoulun ja lukeneensa itkien Minna Canthin "Työmiehen vaimon" moneen kertaan. Kun Suomalainen naisliitto 1907 perustettiin, hän lähti äitinsä kanssa perustamiskokoukseen, ja äiti perusti Naisliiton osaston kotipitäjään. Karjalainen itse kirjoitti runsaasti artikkeleita "Naisten Ääni" -lehteen.
Kun Kuopiossa ryhdyttiin hankkeisiin Minna Canthin patsaan saamiseksi, Naisliitto halusi patsaan Helsinkiin. Varoja kuitenkin alkoi Kuopiossa kertyä, ja luonnoksia patsaaksi tuli jo ennen kuin niitä ehdittiin pyytää, joukossa muun muassa Viivi Vallgrenin ehdotus. Valituksi tuli kuitenkin lapinlahtelaisen kuvanveistäjän Eemil Halosen luonnos. Patsas tuli vuonna 1937 Kuopion Maljapuron puistoon, joka kunnostettiin ja nimettiin Minna Canthin puistoksi. Patsashankkeen toteutumisessa Helmi Karjalaisella oli muistokirjoituksen mukaan leijonan osa.
Ranskan ralli 2012

Ranskan ralli 2012 (virallisesti 3. Rallye de France – Alsace 2012) oli Rallin MM-sarjan kauden 2012 11. osakilpailu, joka ajettiin 4–7. lokakuuta.